1Macilakai kota iya mancajiyé abangkakenna sining pammabo’na Israélié! Mapeddai akessingenna pada-pada bunga-bunga iya makelle’é ri tompo ulunna mennang. Cilakani kota iya maccaloli’é matanré ri tengngana lompo macommo’é, abangkakenna sining tau iya mabo’é sitengnga maté.
2Nasuroi matu PUWANGNGE séddi tau iya mawatangngé sibawa baranié. Apolénna pada-padai anginrajaé nasibawang bosi ése, pada-pada bosi rajaé sibawa lémpe iya paalirengngé. Nasibawang ateddekeng naggeppuwangngi mennang ri tanaé.
3Abangkakenna sining pamimping iya mabo’éro naléjja-léjja’i matu.
4Ataromporenna kotana mennang iya mammulaénna massalawuro lennye’i matu. Totona pada-padai totona buwa ara iya matasa’é ri wettu dé’napa narapii wettunna; riitana muwa, matteru ricéppu sibawa riyanré.
5PUWANG Iya Pommakuwasaé mancaji matu bunga iya magelloé untu’ sésana umma’-Na.
6PUWANGNGE mpéréngngi matu rasa adélékeng lao risining hakingngé, sibawa abaraningeng lao risining tau iya monrowangngéngngi kotaé polé ri paggasaé.
7Makkuwatoro nabi-nabié sibawa sining imang iya mabo’é nasaba maéga senna anggoro sibawa arak naénung. Joppai mennang tassulus-sulung sibawa tabbuttu-buttu nasaba kacauwi pikkiranna mennang. Dé’na naulléi nabi-nabié pahangngi sining pakkitang iya nabbéréyangngé Allataala lao ri mennang. Dé’na naulléi imang-ngimangngé pettuiwi parakara-parakara iya ripangoloé ri aléna mennang.
8Méjanna mennang pennoi sibawa luwa, angkanna dé’ gagana onrong iya mapaccingngé.
9Maddarékéi mennang passalekku, adanna, "Nasengngi niga napagguru? Niga topa iya parellué pappakatajang? Nasekki idi’é ana’ baiccu iya nappa risalla’é susu?
10Masa napagguruki tassihurupu tassihurupu, tassiada tassiada, tassiwérékkada tassiwérékkada."
11Rékko dé’ mumaélo méngkalingaka, nasuroi matu PUWANGNGE tau laingngé untu’ pagguruko ri laleng basa makalallaingngé sibawa basa laingngé.
12Nappéddarangngi PUWANGNGE onrong appésaungengngé lao ri iko maneng, iyakiya dé’ mumaélo méngkalingai Aléna.
13Rimakkuwannanaro napagguruko PUWANGNGE tassihurupu tassihurupu, tassiyada tassiyada sibawa tassiwérékkada tassiwérékkada. Na wettummu joppa menrung léngekko angkanna malo, nala siyo sibawa tattawang.
14Engkalingai aga napowada PUWANGNGE, éh pakkéllé-kéllé iya paréntaéngngi ra’ya’é ri Yérusalém!
15Makkedako makkedaé purano mébbu assijancing sibawa amaténgngé sibawa pakangka assitujungeng sibawa linona tau maté. Mupérasai mattentu makkedaé abala iya maélo poléro dé’ nakennai matu alému, nasaba pakéko bellé untu’ linrungiwi alému.
16Rimakkuwannanaro, makkeda makkuwaiyé PUWANG Iya Pommatanré, "Maélo-Ka palénne pallangga iya mawatangngé sibawa masse’é ri Sion; séddi batu pallangga iya mangke’é sibawa oki: ‘Niga mateppe masse, dé’ matu namanyara kala.’
17Adélékengngé Upancaji tulu pangukkuru, sibawa alempurengngé Upancaji tulu becci’na." Bosi batué seringngi matu gangka mapaccing sininna bellé iya muwattuwangngé. Lémpe’é malirengngi matu onrong assubbuwammu.
18Assijancimmu sibawa amaténgngé sibawa assitujuwammu sibawa linona tau maté rirusa’i matu, angkanna rékko poléi abalaé, ancuru’ko riléjja-léjja.
19Nakennako matu abala matteru-teru sibawa harusu’ko tanggungngi esso-esso, élé, lakesso sibawa wenni. Ténréko matu nataro tau rékko muwajeppuiwi pasenna Allataala.
20Pada-padako tau iya maéloé matinro ri laleng ranjang iya makurang lampéé untu’ onrong pallempui alé. Parampa’na makurang sakka untu’ parampakiwi alému.
21Tokkongngi matu PUWANGNGE pada-pada ri Bulu Pérazim. Méwai matu pada-pada ri Lompo Gibéon untu’ pogau’i akkatta-Na, akkatta iya makalallaingngé untu’ tolinoé! Napogau’i matu winru-Na iya mappabengngaé.
22Purani uwéngkalinga apettunna PUWANG Iya Pommatanré sibawa Pommakuwasaé untu’ paccappui sininna wanuwaé. Aja’ mucellai ada-ada papparéngngerang iya upalettu’éwé. Pédé lebbi mawatangngi matti ri alému untu’ paleppe’i alé!
23Engkalingai ada-adakku, puriyatiwi pasekku.
24Séddié patani dé’ namatteru-teru maddakkala, mabbéngkung sibawa salagai tanana untu’ ritanengi.
25Rékko sadiyani iyaro tanaé, namponi binéna, ébara’na jintang lotong sibawa jintang puté. Tanengngi duwanrupa gandong majjiji-jijireng, sibawa ri wirinna tanet-taneng laing.
26Naisseng carana jamai, saba’ purani ripagguru ri Allataalana.
27Dé’ napakéi paddése rigettengngé untu’ rése’i jintang lotongngé iyaré’ga padati garoba’ untu’ lélui jintang puté. Untu’ iyaro napaké pakkadang iya maringengngé.
28Wettunna maddése gandong, dé’ napeppé’i matteru-teru narapi ancuru. Dé! Naisseng cara maddése iya teppa’é sibawa tonangi garoba’ ri yasé’na tennaancuru lise-lise gandongngéro.
29Iyaro apanréngngé poléi ri PUWANG Iya Pommakuwasaé. Sininna rancana-Na PUWANGNGE mapanréi sibawa tuli mallolongengngi.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn